Det Økonomiske og Sociale Udvalgs udtalelse om »Kommissionens forslag til Rådets direktiv om registrering og anvendelse i Fællesskabet af visse typer subsoniske civiljetfly, som er blevet ombygget og omcertificeret, så de opfylder normerne i bind I, del II, kapitel 3, i bilag 16 til konventionen om international civilluftfart, tredje udgave (juli 1993)« (98/C 284/01)

Rådet for Den Europæiske Union besluttede den 27. marts 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede José Ignacio Gafo Fernández til ordfører. Sektionen vedtog sin udtalelse den 1. juni 1998.

Det Økonomiske og Sociale Udvalg vedtog på sin 356. plenarforsamling af 1. og 2. juli 1998, mødet den 1. juli 1998, følgende udtalelse med 125 stemmer for, 3 imod og 1 hverken for eller imod.

1. Indledning

1.1. Direktiv 92/14/EØF () om støjnormer for civile subsoniske fly foreskriver, at fly, som ikke overholder de mest krævende internationale støjnormer (), der er indarbejdet i dette direktiv, gradvis skal tages ud af drift mellem 1995 og 2002.

1.2. Gennem påmontering af støjdæmpningsanordninger i et stort antal meget støjende fly har det til en vis grad været muligt at komme uden om dette krav, eftersom disse anordninger begrænser støjen til et niveau, der opfylder normerne i direktiv 92/14/EØF.

1.3. Støjproblemet er dog ikke den eneste negative indvirkning på miljøet, som disse generelt meget gamle fly forårsager. De har også et betydeligt større brændstofforbrug end de nyere modeller, og emissionen af kuldioxid og nitrogenoxid er derfor meget større. Selv om der ikke nødvendigvis er nogen direkte sammenhæng mellem miljøhensyn og flysikkerhed, kan anvendelsen af nye fly desuden øge sikkerheden for passagererne og befolkningen i almindelighed.

1.4. Det foreliggende direktivforslag sigter mod at tilgodese de europæiske flyselskabers ret til at forny deres flåde på rimelige vilkår som fastsat i direktiv 92/14/EØF, samtidig med at miljøet beskyttes ved kun at tillade påmontering af lyddæmpningsanordninger i fly, som i dag er indregistreret i et EU-land, og forbyde, at fly med støjdæmpningsanordninger, som tidligere har fløjet i andre dele af verden, optages i medlemsstaternes registre.

1.4.1. Hensigten med dette forslag er blandt andet at forhindre, at fly med støjdæmpningsanordninger i stort tal overføres fra USA til EU, idet de støjnormer, der nu træder i kraft i USA, vil medføre et stort overskud af meget gamle fly, som det kunne være interessant at »eksportere« til EU.

2. Generelle bemærkninger

2.1. ØSU støtter direktivforslagets mål om bedre miljøbeskyttelse og større sikkerhed inden for lufttrafikken, idet det samtidig sikres, at EU's flyselskaber kan videreføre de eksisterende planer for fornyelse af deres flåde i overensstemmelse med direktiv 92/14/EØF.

2.2. ØSU understreger, at EU's initiativer i betragtning af lufttransportens internationale karakter bør udgøre et direkte referencegrundlag for vedtagelse af tilsvarende bestemmelser inden for ICAO (), således at EU's flyselskaber ikke stilles ringere i konkurrencen.

2.3. Endvidere peger ØSU på, at gennemførelsen af det foreliggende direktivforslag sammen med direktiv 92/14/EØF, som begge sigter mod harmonisering på EU-plan af en sektor, der i sin natur er global og grænseoverskridende, bør kunne forhindre, at der i visse lufthavne indføres uberettigede driftsrestriktioner til skade for det indre marked for lufttransport.

2.3.1. ØSU har for nylig haft lejlighed til at udtale sig om lufthavnsafgifter (). ØSU støtter Kommissionens forslag () om, at tillade graduering af afgifterne efter flyenes støjemissioner. På den måde kan man fremme anvendelsen af mindre støjende fly og dermed bidrage til beskyttelsen af miljøet.

2.4. ØSU er bekendt med, at dette direktivforslag vil kræve en større indsats fra de flyselskaber, der er specialiseret i godstransport, eftersom transportfly generelt er relativt gamle og fortrinsvis flyver om natten. ØSU opfordrer Kommissionen til at undersøge, hvorledes man kan forhindre anvendelse af bekvemmelighedsflag på grundlag af den tidsbegrænsede undtagelsesbestemmelse i artikel 3, stk. 3, som kan medføre illoyal konkurrence over for de europæiske selskaber.

2.5. ØSU støtter direktivforslagets tidsbegrænsede undtagelser for anvendelse af fly i nødsituationer.

2.5.1. ØSU kan dog ikke tilslutte sig den i artikel 4, stk. 2, fastsatte undtagelse for civile fly, der udelukkende anvendes uden for Fællesskabets territorium eller i de franske oversøiske departementer.

2.6. Endelig understreger ØSU, at EU bør gå i spidsen først og fremmest i Europa som helhed og derefter i ICAO og aktivt arbejde for, at de foreslåede krav indføres på internationalt plan. Kun derigennem kan der opnås en effektiv, global beskyttelse af miljøet og øget sikkerhed på lufttransportområdet.

3. Særlige bemærkninger

3.1. Det foreslås at indføje en ny betragtning med følgende ordlyd:

»Da lufttransporten er af international karakter, bør det tilstræbes, at foranstaltninger til begrænsning af flystøjen baseres på internationale aftaler, og eventuelle EU-foranstaltninger på dette område bør danne referencegrundlag for indførelse af tilsvarende krav så hurtigt som muligt på internationalt plan.«

3.2. Det foreslås at indføje en ny betragtning med følgende ordlyd:

»For at undgå et øget støjniveau i nærheden af lufthavnene bør foranstaltningerne til begrænsning af flystøjen ledsages af en systematisk fysisk planlægning for disse områder og særlige forskningsaktioner vedrørende støjbegrænsning under det tredje rammeprogram for FTU.«Bruxelles, den 1. juli 1998.

Tom JENKINS

Formand for Det Økonomiske og Sociale Udvalg

() EFT L 76 af 23.3.1992.

() Kapitel 3 i bilag 16 til konventionen om international civil luftfart.

() International Civil Aviation Organisation.

() EFT C 73 af 9.3.1998.

() Kommissionens forslag til Rådets direktiv om lufthavnsafgifter, EFT C 257 af 22.8.1997.